Reusebedrag aanlyndobbelgeld gekonfiskeerArgieffoto Beslag is gelê op meer as R1 miljoen se onwettige dobbelgeld wat op ŉ onwettige dobbelwebwerf gewen is. Sidwell Medupe, woordvoerder van die departement van handel en nywerheid, het gesê ŉ bedrag van R 1 250 000 is gekonfiskeer. “Rob Davies, minister van handel en nywerheid, het voorheen gewaarsku dat aanlyndobbelary onwettig is en as burgers deelneem en wen, daardie geld onwettig is en gekonfiskeer sal word,” het Medupe gesê. Die nasionale dobbelraad is die nasionale reguleerder van die dobbelbedryf en ingevolge afdeling 16 van die Wet op Dobbel (2004) moet die raad die omstandighede van onwettige dobbelary ondersoek. Dit sluit aanlyndobbel in. “Indien daar sulke aktiwiteite plaasvind moet die dobbelraad ŉ aansoek na die hooggeregshof bring sodat die onwettige wengeld aan die staat oorhandig kan word,” het Medupe verduidelik. Davies het ook benadruk dat die aanlyndobbelbedryf gebruik kan word vir geldwassery. Caroline Kongwa, administrateur van die raad, het gewaarsku dat die geld nie net gekonfiskeer sal word nie, maar dat mense wat hulself aan oortreding skuldig maak ook strafregtelik vervolg kan word. “Diegene wat vasgetrek word vir die deelneem aan aanlyndobbel of vir die besit van ŉ internetkafee waar aanlyndobbel plaasvind, sal strafregtelik vervolg word,” het Medupe gesê.